Il-Kamra tal-Kummerċ u l-Industrija Maltija u dik tal-Federazzjoni Russa ffirmaw Memorandum of Understanding li għandu l-għan li jwitti t-triq għall-iżvilupp u t-tisħiħ tar-rabtiet kummerċjali internazzonali. Iċ-ċerimonja tal-iffirmar tliet ijiem ilu, kienet segwita bl-inawgurazzjoni uffiċjali tal-kariga tar-Rappreżentant onorarju tal-Kamra tal-Kummerċ u l–Industrija f’Malta, Anastasia Budykho, li r-rwol tagħha se jkun li jiffaċilita l-kollaborazzjoni ta’ negozju fil-pajjiżi rispettivi. Is-CCIR tippromwovi t-tkabbir tal-ekonomija Russja u l-integrazzjoni tagħha fis-sistema ekonomika globali u tipprovdi kundizzjonijiet favorevoli biex is-setturi kummerċjali kollha jimxu ‘l quddiem. Is-CCIR hija organizzazzjoni mhux governattiva u mhux għall-profitt li hija membru tal-World Chambers Federation u tal-Assoċjazzjoni tal-Kmamar tal-Kummerċ u tal-Industrija (Eurochambers), fost oħrajn. Waħda mill-għanijiet tagħha hija li ssaħħaħ il-prattiċi kummerċjali tajba u tħeġġeġ it-tkabbir tan-negozji, u tirrappreżenta l-interessi ta’ negozji żgħar, medji u kbar, fil-firxa kollha tagħhom – manifattura, kummerċ domestiku u internazzjonali, agrikoltura, is-sistema finanzjarja u s-servizzi. Il-preżenza tas-CCIR f’Malta tawgura tajjeb għat-tisħiħ tan-negozju bejn ir-Russja u Malta. Delegazzjoni mill-Kamra tal-Kummerċ u l-Industrija tal-Federazzjoni Russa (CCIR) kienet f’Malta dan l-aħħar, flimkien mal-President tal-istess Federazzjoni, is-Sur Sergei Katyrin u l-Kapijiet ta’ diversi Kmamar reġjonali. Id-delegazzjoni kellha numru ta’ laqgħat mal-Ministru tal-Affarijiet Barranin Dr. George Vella u mal-Ministru tal-Ekonomija, l-Investiment u n-Negozji Żgħar Dr. Chris Cardona kif ukoll ma’ entitajiet Maltin oħra: il-Malta Enterprise, l-Awtorità Maltija għat-Turiżmu, Finance Malta, u Transport Malta. Anastasia Budykho